กองทุนฟื้นฟูฯจ่ายหนี้อีกก้อน
กองทุนฟื้นฟูฯ ชำระหนี้ปีนี้อีก 8.86 หมื่นล้านบาท ยอดคงค้างหนี้ลดเหลือ 9.49 แสนล้าน
14 ต.ค. 2559

กองทุนฟื้นฟูฯ ชำระหนี้ปีนี้อีก 8.86 หมื่นล้านบาท ยอดคงค้างหนี้ลดเหลือ 9.49 แสนล้าน
ธนาคารแห่งประเทศไทย (ธปท.) โดยกองทุนเพื่อการฟื้นฟู และพัฒนาระบบสถาบันการเงิน (กองทุนฟื้นฟูฯ) รายงานการบริหารหนี้ ตาม พ.ร.ก.ปรับปรุงการบริหารหนี้เงินกู้กระทรวงการคลังเพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2555 หนี้ที่รัฐบาลกู้เพื่อชดเชยความเสียหายให้กองทุนฟื้นฟูฯ เริ่มตั้งแต่ดำเนินการจนถึงวันที่ 30 ก.ย. 2559 ว่า กองทุนฟื้นฟูฯ ได้ชำระคืนหนี้ดังกล่าว ทั้งเงินทุนและดอกเบี้ยแล้วทั้งสิ้น 4,355 ล้านบาท แบ่งเป็น การชำระคืนเงินต้น 1,022 ล้านบาท โดยชำระเงินต้นในส่วนของกองทุนเพื่อการฟื้นฟู กองที่ 1 (เอฟไอดีเอฟ 1) หรือ การออกพันธบัตรออมทรัพย์ของรัฐบาล 1,000 ล้านบาท และเป็นการชำระเงินต้นในส่วนของเอฟไอดีเอฟ 3 พันธบัตรออมทรัพย์รัฐบาลที่ออกขายให้กับสถาบันการเงินอีก 22 ล้านบาท และได้ชำระดอกเบี้ยไปแล้วทั้งสิ้น 3,333 ล้านบาท 
ทั้งนี้ การชำระหนี้ดังกล่าวส่งผลให้ตลอดปีงบประมาณ 2559 ที่ผ่านมา กองทุนฟื้นฟูฯ ได้ชำระคืนเงินต้น และดอกเบี้ยไปแล้วรวม 8.86 หมื่นล้านบาท เป็นการคืนเงินต้นทั้งสิ้น 4.84 หมื่นล้านบาท และเป็นการคืนในส่วนของดอกเบี้ย 4.02 หมื่นล้านบาท
นอกจากนี้ การชำระหนี้ดังกล่าวทำให้ยอดเหลือ ณ สิ้นเดือน ก.ย.ที่ผ่านมา กองทุนฟื้นฟูฯ มียอดคงค้างของหนี้ที่เหลืออยู่ 9.49 แสนล้านบาท โดยตั้งแต่วันที่ 27 ม.ค. 2555 ที่กองทุนฟื้นฟูฯ ได้รับหนี้ก้อนดังกล่าวมาจากรัฐบาลเพื่อนำมาบริหารจัดการหนี้แทนนั้น กองทุนเพื่อการฟื้นฟูฯ ได้ชำระคืนเงินต้นและดอกเบี้ยแล้วทั้งสิ้น 3.64 แสนล้านบาท แบ่งก็เป็นชำระคืนเงินต้น 1.88 แสนล้านบาท และชำระคืนดอกเบี้ย 1.76 แสนล้านบาท
ก่อนหน้านี้ กรมบังคับคดีได้แจ้งความคืบหน้าในการดำเนินคดีกับสถาบันการเงิน 56 แห่ง ที่ศาลมีคำสั่งล้มละลาย พบว่า มีมูลหนี้ทั้งหมด 6.13 แสนล้านบาท โดยเจ้าหนี้ทุกรายซึ่งรวมถึงกองทุนฟื้นฟูฯ จะได้รับเงินส่วนแบ่งจากกองทรัพย์เฉลี่ย ณ ปัจจุบัน ที่อัตรา 12.71% ของยอดหนี้ที่ศาลสั่ง 6.13 แสนล้านบาท
ทั้งนี้ ในส่วนของกองทุนฟื้นฟูฯ ซึ่งเป็นเจ้าหนี้รายใหญ่สุดจะได้รับชำระหนี้ทั้งจำนวน 5.87 แสนล้านบาท แต่ 13 ปีที่ผ่านมา คือตั้งแต่วันที่ 7 พ.ย. 2546-25 ก.ค. 2559 กองทุนฟื้นฟูฯ ได้รับเงินส่วนแบ่งจากกองทรัพย์ที่กรมบังคับคดีทยอยส่งให้แล้วตามอัตรา 12.71% คิดเป็นมูลค่า 8.31 หมื่นล้านบาท